**DôvodovÁ SPRÁVA**

# A. Všeobecná časť

Návrh zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej len „návrh zákona“) predkladajú do legislatívneho procesu poslanci Národnej rady Slovenskej republiky Ján Herák a Lucia Drábiková.

Účelom tohto návrhu zákona je reagovať na najpálčivejšie problémy, s ktorými sa stretávajú deti, resp. mladí dospelí umiestnení v centrách pre deti a rodinu (ďalej len „centrum“) a utvoriť podmienky na reálne zlepšenie pomoci, najmä v procese osamostatňovania sa mladých dospelých.

1. **Vytváranie úspor a rovnaký prístup pre všetky deti**

Navrhovaná právna úprava stanovuje jednotný postup, aby sa pre všetky deti umiestené v centre na základe rozhodnutia súdu, zo zaplateného výživného, so sirotského dôchodku alebo sirotského výsluhového dôchodku vytvárali úspory.

V praxi dochádza k rozdielnemu zaobchádzaniu pri dieťati, ktoré sa v centre nachádza na základe rozhodnutia súdu o nariadení ústavnej starostlivosti (platia úhradu centru) a detí umiestnených v centre na základe výchovného opatrenia a neodkladného opatrenia súdu (neplatia úhradu centru). Navrhovaná právna úprava zavádza rovnaký prístup ku všetkým deťom, ktoré sú umiestené v centre na základe rozhodnutia súdu – neplatenie úhrady centru.

1. **Pomoc pre mladých dospelých**

Navrhovanou právnou úpravou umožňujú mladému dospelému, aby po odchode z centra po dosiahnutí plnoletosti mohol do dvoch rokov (na rozdiel od aktuálneho jedného roka) požiadať centrum o pokračovanie v starostlivosti, pokiaľ sa s ním písomne dohodne na podmienkach dohody. Ak žiadosti mladého dospelého podanej po opustení centra, centrum nevyhovie z dôvodov na strane centra, musí mladému dospelému napísať dôvody, prečo tak neurobilo.

Mladý dospelý, ktorý sa po odchode z centra dostane do situácie, že si nedokáže zabezpečiť bývanie, môže požiadať centrum o zabezpečenie krátkodobého bývania po dobu 90 dní. Navrhovaná právna úprava dáva možnosť centru, aby takúto situáciu mladému dospelému pomohlo lepšie zvládnuť.

1. **Pomoc pre ťažko zdravotne postihnutých/zdravotne znevýhodnených mladých dospelých**

Návrh zákona zavádza zákonnú povinnosť vo forme spoločne vypracovaného plánu sociálnej práce pre centrum, príslušný úrad práce, sociálnych vecí a rodiny (orgán sociálnoprávnej ochrany a sociálnej kurately), obec, vyšší územný celok, prípadne aj akreditovaný subjekt pri starostlivosti o detí, ktoré sú zdravotne postihnuté a je u nich predpoklad, že sa vzhľadom na svoj zdravotný stav nedokážu osamostatniť po nadobudnutí plnoletosti. Navrhovaná právna úprava počíta s tým, že už pri dosiahnutí 17. rokov života dieťaťa bude existovať spoločne vypracovaný plán osamostatnenia sa. Navrhovaná úprava tiež rieši situáciu mladých dospelých, ktorí z dôvodu nepriaznivého zdravotného stavu nie sú schopní podpísať dohodu s centrom a nemajú súdom ustanoveného opatrovníka.

1. **Zníženie úhrad pre rodičov**

Navrhovaná právna úprava zavádza zníženie úhrad pre rodičov za poskytovanie odbornej pomoci v centre zo súčasnej jednej tridsatiny 20% sumy životného minima pre jednu plnoletú osobu za deň (1,43 eur) na jednu tridsatinu 10% sumy životného minima pre jednu plnoletú osobu za deň (0,72 eur). Uvedeným reagujeme na situáciu, aby výška úhrady menej vplývala na odmietnutie ponúkanej pomoci alebo predčasné ukončovanie pobytov v centre pre rodičov, resp. ich deti alebo mladých dospelých. Taktiež sa dáva možnosť centru s resocializačným programom zohľadniť deň v mesiaci, kedy nastúpila plnoletá osoba do centra a deň v mesiaci, kedy ukončí svoj pobyt v centre (pre celkovú výšku úhrady).

Predkladaný návrh zákona bude mať negatívny vplyv na rozpočet verejnej správy. Prináša však výrazne pozitívne sociálne vplyvy, najmä prispieva k znižovaniu sociálnej exklúzie a pomáha riešiť viaceré náročné situácie, s ktorými sa stretávajú mladí dospelí po opustení centier. Predkladaný návrh zákona nemá žiadny vplyv na podnikateľské prostredie, životné prostredie a ani na informatizáciu spoločnosti.

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je plne v súlade s právom Európskej únie.

**B. Osobitná časť**

**K Čl. I**

K bodu 1

Tvorba úspor dieťaťu s nariadenou ústavnou starostlivosťou z prijatého výživného od rodiča výraznou mierou zlepší možnosti dieťaťa, resp. mladého dospelého na štart do života. Z prijatého výživného bude centrum dieťaťu na jeho osobnom účte alebo vkladnej knižke šetriť finančné prostriedky, ktoré bude môcť využiť na osamostatnenie sa, napr. na získanie vlastného bývania, hypotekárneho úveru a pod.

K bodu 2

Umožňuje sa mladým dospelým, aby mohli do dvoch rokov od dosiahnutia plnoletosti požiadať centrum o poskytovanie starostlivosti. V súčasnosti je to možné do jedného roka. Prax ukazuje, že mladí dospelí, ktorí sa rozhodli odísť z centra hneď po dovŕšení plnoletosti začínajú vnímať svoje rozhodnutie ako nesprávne až po nejakom čase, podľa poznatkov z praxe spravidla v druhom roku po odchode z centra. Práve v tomto čase ich totiž často dobiehajú nesprávne rozhodnutia z predchádzajúceho roka, napr. neplatenie odvodov do zdravotnej poisťovne v období, keď nepracovali a neboli ani v evidencii ako uchádzači o zamestnanie, napr. vzali si rôzne pôžičky, ktoré nedokážu splácať a spravidla sa ocitnú pod exekučným príkazom. Niektorí mladí dospelí ani nemusia mať uvedené problémy, ale jednoducho dospejú a chcú pokračovať v štúdiu, či už dokončiť si neukončené vzdelanie alebo pokračovať v štúdiu na vysokej škole.

Predĺžením lehoty pre centrum na späťvzatie mladého dospelého z jedného roka na dva roky po odchode z centra sa podstatne zvýšia šance mladého dospelého, ktorý sa dostane do nepriaznivej životnej situácie na jej úspešné zvládnutie.

K bodu 3

Návrhom zákona sa zavádza nová povinnosť centra do siedmych dní od doručenia žiadosti mladého dospelého písomne zdôvodniť príčiny neuzatvorenia dohody, pokiaľ sa žiadosti mladého dospelého nevyhovuje z dôvodov na strane centra. Navrhnutá právna úprava napomôže k zvýšeniu transparentnosti procesu v prípade, ak mladý dospelý požiada o poskytovanie starostlivosti a centrum sa s  mladým dospelým písomne nedohodne na jeho zotrvaní v centre.

K bodu 4

Situácia mladých dospelých so zdravotným postihnutím je neraz veľmi komplikovaná. Aj keď môžu zotrvať v centre, tento čas je limitovaný rovnako ako u iných mladých dospelých a keďže spravidla nemajú nikoho, kto by sa o nich po dosiahnutí plnoletosti postaral, je nevyhnutné (výhľadovo) riešiť ich umiestnenie do zariadenia sociálnych služieb. Takýto mladí dospelí sa nedokážu pripravovať na osamostatnenie sa, dokonca v niektorých prípadoch nie je vzhľadom na rozumovú vyspelosť možné očakávať ani podanie žiadosti na pokračovanie poskytovania starostlivosti či písomne dohodnúť podmienky zotrvania v centre.

Zavádza sa preto zákonná povinnosť pre všetky zainteresované subjekty vypracovať plán sociálnej práce najmenej rok pred dovŕšením plnoletosti dieťaťa. Plán sociálnej práce vypracuje centrum spoločne s ostatnými subjektami – príslušným úradom práce, sociálnych vecí a rodiny, obcou, vyšším územným celkom, prípadne aj akreditovaným subjektom. Za týmto účelom centrum zorganizuje stretnutie všetkých subjektov, výsledkom bude dohoda - plán s konkrétnymi úlohami pre každý subjekt. Ide o čiastočné zlepšenie situácie mladých dospelých so zdravotným postihnutím.

K bodu 5

Navrhuje sa efektívne reagovať na skúsenosť z aplikačnej praxe - potrebu upraviť postup, kedy mladý dospelý z dôvodu nepriaznivého zdravotného stavu nie je schopný podať žiadosť o poskytovanie starostlivosti v centre a taktiež nie je schopný pochopiť a podpísať dohodu s centrom, pričom podanie žiadosti a spísanie dohody je zákonná podmienka na poskytovanie starostlivosti mladému dospelému centrom. Jedná sa výlučne o tie prípady mladých dospelých, kedy je podaný návrh na súd na obmedzenie právnej spôsobilosti a na ustanovenie opatrovníka, ale vo veci ešte nie je rozhodnuté. V týchto prípadoch sa podanie žiadosti ani podpísanie dohody nevyžaduje do ustanovenia opatrovníka. Zároveň sa navrhuje jednoznačne upraviť, že podmienky zotrvania takéhoto mladého dospelého dohodne centrum už z opatrovníkom ale podanie žiadosti nebude potrebné.

K bodu 6

Návrh zákona zavádza novú možnosť pomoci mladému dospelému po odchode z centra v prípade nemožnosti zabezpečenia si bývania. Časové ohraničenie pomoci v centre v rozsahu 90 dní je z dôvodu vytvorenia priestoru na podporu riešenia nepriaznivej situácie mladého dospelého a v prípade potreby zabezpečenia vhodnej sociálnej služby. Toto krátkodobé pobytové opatrenie môže trvať maximálne 90 dní v priebehu 12 kalendárnych mesiacov. V praxi je možné jeho opakovanie, po uplynutí 12 kalendárnych mesiacov. Zároveň je jednoznačne upravené, že táto možnosť končí dovŕšením 25 roku veku.

K bodu 7

Návrh zákona zavádza zrušenie úhrad pre dieťaťa s nariadenou ústavnou starostlivosťou a mladého dospelého, ktorý má nárok na výživné  -  zlepšenie finančnej situácie detí (efekt pri odchode po dovŕšení plnoletosti), odstránenie nerovnosti v úhradách pri rôznych druhoch rozhodnutí súdu - pri výchovných opatreniach a neodkladných opatreniach sa úhrada neurčuje. Uvedené bude znamenať aj nezanedbateľné zníženie administratívnej náročnosti pre centrum.

Návrh zákona zavádza zníženie výšky úhrady rodičovi, ktorému sa poskytuje odborná pomoc v centre pobytovou formou na základe dohody z jednej tridsatiny 20% sumy životného minima pre jednu plnoletú fyzickú osobu za deň (1,43 eur) na jednu tridsatinu 10 % sumy životného minima pre jednu plnoletú fyzickú osobu za deň (0,72 eur). Úprava úhrad v prípade, že centrum poskytuje stravu rodičom zostáva vo výške približne 43 eur  na jednu plnoletú osobu.

Návrhom zákona sa precizuje ustanovenie ohľadom výpočtu výšky úhrady klientovi  - plnoletej fyzickej osoby, pre ktorú sú vykonávané opatrenia centra s resocializačným programom. Aktuálne je určená mesačná úhrada, čo spôsobuje problémy pri určení úhrady v prípade, ak klient (v prvom mesiaci a v poslednom mesiaci pobytu) nie je v centre celý mesiac, navrhuje sa preto vhodnejšie určenie výšky úhrady podľa počtu dní reálneho  poskytovania starostlivosti klientovi.

K bodu 8

Navrhuje sa, aby z finančných prostriedkov ( výživného, sirotského dôchodku, alebo sirotského výsluhového dôchodku) dieťaťa prijatých po 1. januári 2021 sa úhrada už neurčovala a vytvárali sa z nich po 1. januári 2021 úspory pre dieťa, resp. mladého dospelého.

**K Čl. II**

Navrhuje sa účinnosť návrhu zákona od 1. januára 2021.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky Ján Herák a Lucia Drábiková.

**2. Názov návrhu právneho predpisu:** návrh zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  | x |  |
| – sociálnu exklúziu, |  |  | x |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Od predloženého návrhu zákona sa v prvom rade očakávajú pozitívne sociálne vplyvy, a to najmä v oblasti sociálnej inklúzie mladých dospelých po opustení centier pre deti a rodinu.*

*Návrh zákona bude mať negatívny dopad na rozpočet verejnej správy.*

*Podľa údajov, ktoré majú predkladatelia z Ústredia práce, sociálnych vecí a rodiny predpokladaný výpadok z príjmu štátneho rozpočtu z dôvodu zrušenia úhrad deťom s nariadenou ústavnou starostlivosťou a mladým dospelým podľa § 61 návrhu zákona bude vo výške 266 000 eur ročne. Táto suma predstavuje najvyšší dopad pre rozpočet verejnej správy.*

*Krátkodobé riešenie bývania pre mladých dospelých podľa § 55 ods. 7 návrhu zákona je odhadované vo výške 100 eur na mesiac pre jedného mladého dospelého, pre ktorého centrum takýto pobyt poskytne. Pri situáciách podľa § 55 ods. 7 návrhu zákona sa predpokladá, že mladí dospelí, ktorí krátkodobú pomoc s bývaním od centra využijú, sa budú aktívne finančne podieľať aj na úhrade svojich nákladov, ktoré sú spojené s ich bývaním a poskytovaním starostlivosti v centre. Nateraz však nie je možné presne odhadnúť, koľko mladých dospelých, po písomnej dohode s centrom, takúto možnosť využije. Nepredpokladáme však, že dôjde z vyšším výdavkom pre štátny rozpočet. Predpokladáme, že centrá budú viaceré takého situácie riešiť aj v rámci existujúcich finančných zdrojov.*

*Určitý nárast výdavkov zo štátneho rozpočtu, možno očakávať, ak sa mladý dospelý rozhodne požiadať do dvoch rokov od nadobudnutia plnoletosti centrum o pokračovanie starostlivosti podľa § 55 ods. 2 a centrum jeho žiadosti vyhovie. Dnes však túto možnosť už využívajú mladí dospelí do jedného roka po nadobudnutí plnoletosti. Nepredpokladáme však, že pôjde o vyššie výdavky pre štátny rozpočet.*

*Návrh zákona nebude mať žiaden vplyv na podnikateľské prostredie, životné prostredie ani na informatizáciu spoločnosti.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*